Tie bero cʉ̃ buerãre cumuapʉ jã ca-eja jãa rotiwĩ Jesú.
“Camajare na yʉ ca-tʉjʉ tʉja jootoye yʉ jʉgoye i nʉgoa peña aá yuuya,”
jã ca-ĩiwĩ.
To bairi camaja paarãacãre na tʉjʉ tʉja joo yaparo ca-wamʉ aájupi ʉ̃taʉpʉ,
Diore jeni nʉcʉbʉgoʉ aácʉ.
Canaiori paʉ topʉna ca-anicõañupi mai jicãʉna.
Cʉ̃ cabuerã maca ti ñami cumuapʉ cá-aána ca-yoaropʉ ti ra recomaca jã ca-peña aáto seeto oco ca-jabewʉ,
wino seeto uwioro ca-papu rocaturo maca.
Ca-bujuparo jʉgoyeacã Jesú oco bui cá-atí nutuami,
jã tʉpʉ acʉ́.
To bairo oco bui cʉ̃ cá-ató tʉjʉrã seeto jã ca-tʉjʉ acʉacoapʉ.
—¡Jicãʉ camajocʉ ãnacʉ wãti ãcʉmi!
jã ca-ĩi awaja acʉacoapʉ.
To bairo jã ca-ĩi awajaro:
—Uwiqueticõaña.
Yʉna yʉ ãa mʉja ʉpaʉna.
Tʉgooña uwi acʉaquẽja,
jã ca-ĩiwĩ Jesú.
To bairo jã cʉ̃ ca-ĩiro oco bairo cʉ̃ ca-ĩiwĩ Pedro:
—Mʉna mʉ ca-ãmata mʉ tʉpʉ oco bui yʉ aá rotiya.
To bairo Jesúre cʉ̃ ca-ĩiro:
—Baiyupa adʉja,
Pedrore cʉ̃ ca-ĩiwĩ Jesú.
To bairo cʉ̃ ca-ĩiro Pedro cumuapʉ ca-jañaricʉ rui,
oco bui cá-aábami,
Jesú tʉpʉ aácʉ.
To bairo aábacʉna wino seeto ca-papurijere tʉjʉ acʉa,
ca-uwiwĩ.
To bairo uwi,
ca-ruacoa rui nutuami.
Ruacoacʉ yʉ áa ĩi:
—¡Ʉpaʉ,
yʉre ñei ajá,
rua yajii yʉ bai!
ca-ĩi awajawĩ Jesúre.
To bairo Pedro cʉ̃ ca-ĩi awajaro Jesú cʉ̃ ca-ñeewĩ.
Cʉ̃re ñee:
—Jĩacã majuu yʉre mʉ tʉgooña nʉcʉbʉgo.
¿Nope ĩi,
“Yajicoa aácʉ yʉ áa,”
mʉ ĩi tʉgooñarí?
ca-ĩiwĩ Jesú Pedrore.
To bairi cumuapʉ na ca-eja jãaro wino ca-papu janacoapʉ yua.
Jã maca cumuapʉ ca-ãna Jesúre nʉcʉbʉgori rʉpopatua mena tuatu ejacumu eja:
—Cariapena Dio Macʉna mʉ ãa,
cʉ̃re jã ca-ĩi nʉcʉbʉgowʉ.
Jã ca-peña aápʉ yua.
Peña aá,
ape nʉgoapʉ eja,
Genesaret na ca-ĩri yepapʉ jã ca-ma ejawʉ.
To bairo ti paʉpʉ jã ca-ma ejaro tʉjʉrã,
“Jãaa,
meere,
Jesú ejami,”
ca-ame ĩi buiowã to macana camaja.
To bairi Jesú cʉ̃ ca-ejarijere queti apirã ti yepa macanare ca-buio batecõa joowã,
mani yarã ca-riarãre Jesú tʉpʉ na jee apáro ĩirã.
To bairi ca-riarãre cʉ̃ tʉpʉre ca-jee ejawã.
To bairi ca-riarã maca oco bairo cʉ̃ ca-ĩiwã Jesúre:
—Mʉ jutiiro yapa jetore jã pañagarã.
To bairo pañarã jã netogarã,
ca-ĩi jeniwã Jesúre.
To bairi nipetirã ca-riarã cʉ̃ jutiiro yapa ca-tʉjarore ca-pañarã ca-netowã yua.